সংগঠনের সঙ্গে মিলেমিশে কাজ করা সাংসদদের কাজ নয়— এক সময় এ কথা বলেছিলেন পশ্চিমবঙ্গের বিজেপি সভাপতি দিলীপ ঘোষ। আজ এ রাজ্যের বিজেপি সাংসদদের ঠিক উল্টো পাঠটাই দিলেন প্রধানমন্ত্রী নরেন্দ্র মোদী। বললেন, ‘‘সংগঠনের সঙ্গে মিশেই কেন্দ্রীয় প্রকল্পগুলি বেশি করে প্রচার সংসদের অধিবেশন শুরু হতেই রাজ্যওয়াড়ি দলের সাংসদদের সঙ্গে দফায় দফায় বৈঠক করছেন প্রধানমন্ত্রী। আজ বাকি কয়েকটি রাজ্যের সঙ্গে পালা ছিল পশ্চিমবঙ্গেরও। সেখানে মোদী প্রথমে বোঝান, মানুষের সঙ্গে যোগাযোগ স্থাপন করতে নেতাদের ব্যবহারে আরও ‘মানবিক স্পর্শ’ থাকা দরকার। বৈঠকে এক সাংসদ বলেন, ‘‘আসলে প্রধানমন্ত্রী বোঝাতে চেয়েছেন, নেতা মানেই ভিআইপি নয় বা শুধুই প্রকল্প উদ্বোধন নয়। মানুষের মনে এমন ধারণা হতে হবে, নেতা ‘আমাদেরই লোক’। আজকের দিনের নেতাকে আরও ‘স্মার্ট’ হতে হবে।’’ পশ্চিমবঙ্গে বিজেপির চার সাংসদ বাবুল সুপ্রিয়, সুরিন্দর সিংহ অহলুওয়ালিয়া, রূপা গঙ্গোপাধ্যায় ও জর্জ বেকার উপস্থিত ছিলেন বৈঠকে। এই নেতাদের কেউ কেউ অভিযোগ করেন, পশ্চিমবঙ্গে কেন্দ্রীয় প্রকল্পগুলি ঠিক মতো রূপায়ণ করা যাচ্ছে না। ঠিক তখনই মোদীর দাওয়াই, বিরোধিতা না করে সাংসদদের সংগঠনের সঙ্গে মিশেই কেন্দ্রীয় প্রকল্পগুলি আরও প্রচার করতে হবে। যাতে ২০১৯ সালের লোকসভার আগে মানুষ জানতে পারেন, কেন্দ্রীয় সরকার কী কী কাজ করেছে।